刘基
赠柯遂卿一首（并序）
雷霆蛰神威，妖蜃跃海滨。
将军战败死，玉帐空无人。
腥涎之所被，蛭螾皆蛇鳞。
天弧不张弦，民情曷由申。
县购亦令典，奉行在明仁。
谁令奸宄徒，并缘逞顽嚚。
俄然齿发躯，化作豺狼身。
剽金既无畏，况复枉平民。
壮哉柯夫子，义气冲九旻。
曳裾公府门，抗论回星辰。
坐令霜雪间，朽骨生阳春。
睨视夸毗儿，精魂散飞尘。
我忽耳闻之，肝胆张轮困。
安得似卿辈，落落千百人。
出应休明时，翊赞皋陶臣。
旌别鸾与枭，再使权衡均。
上天意茫茫，感叹空悲辛。